Kažimír, Peter, podpredseda vlády a minister financií SR (2018-10-18):
Záverečné, páni poslanci. Pretože ja chcem zostať zdvorilý, ale varíte z vody momentálne. Možno, pán Heger, jedna strašná vec sa stala podľa mňa v úvode tohto volebného obdobia. Vy ste mali sa stať členom výboru finančného a veľa času by sme si ušetrili v plénach. Ale ja naozaj, toto je tak technická vec, kde vám odporúčam; ja som rád, že sa tomu venujete. Ale proste venujte sa tam, kde máme (povedané s pobavením). To znamená, dávam vám ponuku, ak máte záujem, urobíme stretnutie s ľuďmi, ktorí sú v tejto oblasti odborníci. Tento návrh prišiel od nich, hej, toto nie je proste zo žiadnej politickej brožúrky ani predvolebnej, ani povolebnej vytiahnuté. Je to proste, reagujem na niečo, s čím bojujeme a dúfam, že budete bojovať aj vy, ak sa prestriedame po nejakých voľbách, lebo je tu ďalšia medzera. Ak hovoril pán poslanec Heger o medzere pri výbere dane z pridanej hodnoty, tak v oblasti minerálnych olejov, spotrebnej dane z minerálnych olejov je tá medzera ešte väčšia. Ona je, samozrejme, na veľkých číslach je to menšie číslo, pretože nie je to taký, nevyberáme zo spotrebných daní tak veľa peňazí ako z DPH, ale v tomto konkrétnom segmente proste máme problémy, identifikujeme ho, priznávame ho, nie je to žiadna tajná vec a snažíme sa s ním proste bojovať. Toto nové technologické riešenie naozaj pionierske, podľa mojich informácií je, funguje v Írsku, v Srbsku a teraz ste hovorili o Slovinsku. Hovoríme o nanomarkeroch, to už je samo osebe cudzie slovo tohto tisícročia. To znamená, hovoríme o technológiách, ktoré, samozrejme, musia byť overené a musia vyhovovať všetkým tým podmienkam, ktoré sme tu hovorili. Takže pochybujme, je správne, ak ľudia pochybujú a dávajú otázky, ale musíme na ne odpovedať na správnom mieste. Celkový náklad, podotýkam, ja som zástancom projektu hodnoty za peniaze. Pri všetkej úcte, ak to poviem, bezo mňa a bez ľudí okolo mňa by nikdy tento projekt nebol. Nech sa z neho teší alebo nech ho kritizuje, kto len chce, ale tuto momentálne, môžme si ho prizvať, ale hovoríme o nákladoch nie štátu, hej? To znamená, tieto nanomarkery zo zákona budú musieť platiť do-dá-va-te-lia. To znamená, prenášame zo zákona tú povinnosť na sektor, ktorý rozhodne nepatrí k málo ziskovým. Hej, sú to proste predajcovia pohonných hmôt a v celej štruktúre, lebo je to druh monopolu, nehnevajte sa, je to druh monopolu, či chceme, alebo nechceme, či už je to výroba, alebo je to distribúcia, musia strpieť takúto reguláciu, pretože to je to isté ako pri alkohole alebo pri ďalších veciach. Ak sa im to nepáči, nech sa venujú detských výživám. Ak chcú distribuovať pohonné hmoty, musia strpieť takýto druh regulácie. Ak tu máme problém, a teda že problém máme, pretože máme tu problém teraz, tých benzínových púmp je asi vyše tisíc, potom sú tu ďalšie stovky odberných miest a asi nie je normálne, že v našej krajine sú proste mestá a mestečká, kde mestská hromadná doprava ide na pančovanom a vlastne na pohonnej hmote, ktorá, v ktorej sú použité distribuované v podstate pohonné látky, ktoré boli zriedené olejmi, za ktoré sa nezaplatila daň. Zopár odpovedí. V prípade dovozu pohonnej látky zo zahraničia je možné nanomarkery vyviesť výrobcovi a doviesť označenú pohonnú látku. Parametre nanomarkerov a všetky tie obavy budú predmetom; samozrejme, pomenované obavy budú predmetom výberového procesu. Zmluva sa bude podpisovať na tri roky bez predlžovania, bez možnosti predĺženia, to znamená, neustále tu bude nové a nové výberové konanie, ktoré vlastne bude definovať dodávateľa, a pretože v tej výberovej komisii alebo v tej skupine, ktorá bude vyberať toho dodávateľa, budú samotní výrobcovia a dodávatelia, pretože oni to budú platiť, hej, to znamená, budú mať zámer, aby to bolo čo naj-lac-nej-šie. Pre vašu informáciu odhad nákladov je päť tisícin centa na jeden liter pohonnej hmoty. Päť tisícin, áno, takže aby sme z toho nerobili zase drámu z pohľadu nejakej cenotvorby. No a chcem vás, chcem vám asi len, len upozorniť na vec z posledných dní, prečítam vám správu spred troch-štyroch dní. Kriminalisti finančnej správy rozložili organizovanú skupinu, ktorá na Slovensku nelegálne dovážala minerálne oleje. Pôsobili na západnom Slovensku, pri akcii zasahovalo 46 colníkov, zadržali šesť osôb slovenskej štátnej príslušnosti, z nich štyria čelia obvineniam zo zločinu krátenia dane z poistného a sú stíhaní vo väzbe. Colníci vykonali tri domové prehliadky, štyri prehliadky iných priestorov, pozemkov, zaistili 26-tisíc litrov minerálneho oleja a dve nákladné vozidlá, hej? Celková škoda v státisícoch eurách. No preto to robíme. Preto to robíme, pretože nemôžeme mať, máme 10-tisíc, necelých 10-tisíc pracovníkov v finančnej správe, máme 600 zamestnancov kriminálneho úradu, no nemôžme ich mať, je aj cesta mať 20-tisíc zamestnancov kriminálneho úradu, a toto asi nechceme, hej? Takže nemôže byť za každým dubom, jak sa hovorí, proste nejaký ozbrojenec, ktorý tu bude niekoho vyťahovať ráno z postele. Skúšajme opatrenia, ktoré sú hodné tomuto obdobiu. A toto je proste nová technológia, ktorú chceme vyskúšať. Ako opäť je, nevymýšľame koleso, ale, samozrejme, budú tu úskalia. Preto možno aj ten odhad príjmu a tiež vás odporúčam na vlastne štatút výboru pre daňové príjmy, ktoré je súčasťou toho celého procesu tvorby rozpočtu a, samozrejme, je základom, desaťročie nespochybniteľné, tu sa vlastne nehádame o tom, či je to viac alebo menej. Niekto, kto nemá nič s politikou, povie, že to je tak. No a podľa tohto štatútu, či sa to mne páči alebo nie, a nepáči sa mi to, hovorím to dopredu, nám analytici proste nedávajú do príjmov tie dopady tej legislatívy, ktorá má zvyšovať efektivitu výberu. To znamená, ak sem prídem so zákonom a zvýšim sadzbu, pán Jurzyca, okamžite to mám v príjmoch. Ak robím opatrenia mäkké, to znamená, zlepšujem a som presvedčený, že to doručí nejaký výsledok, vieme to tak aj kvantifikovať arbitrárne, tak to neviem dostať legálne do príjmov rozpočtu, a preto si tvorím rezervu; to je to, čo vás tak dráždi a budeme sa o tom baviť asi o mesiac a o dva; rezervu na zlepšenie týchto príjmov, ktoré už zase máme ale medzitým časom aj doriešené, že ak neprídu, tak sa nemôžu minúť, hej? Takže nenájdete ich v tých príjmoch, nájdete ich v tých rezervách, v tých konkrétnych 57 mil. eur ročne. Asi všetko, ďakujem.